Ըստ այնմ՝ յարմար տեսանք Աստուածաշունչ Մատեանի առաջին հրատարակութեան 350ամեակը մեր Ցուցահանդէսի ելակէտը համարիլ, եւ Ցուցահանդէսի առաջին բաժինը (որ նոյնպէս կ’արտացոլացուի Ցուցակի առաջին բաժնին մէջ) կեդրոնացնել հնագոյն Հայ տպագրութեանց վրայ, գրաբար Աստուածաշունչի երեք կարեւորագոյն հրատարակութիւնները, ինչպէս նաեւ մի քանի ընդհանուր հետաքրքրութիւն ներկայացնող նմոյշներ ալ ներկայացնելով (զոր օրինակ՝ 18րդ դարուն հրատարակուած քարտէս մը, ուր Պատմական Հայաստանի տարածքը եւ Արցախի դիրքը բացայայտ են): Այս բաժինը ի միջի այլոց տպագրական արուեստի ու նկարազարդման պատուական նմոյշներ կը պարունակէ, որոնք նոյնպէս վերոյիշեալ շփմանց պատուաստման արդիւնքը կը մարմնաւորեն՝ ուր իսկապէս կը տեսնենք թէ Եւրոպականը հայաշունչ տարազ զգեցաւ: